ОБЯВЛЕНИЕ
ПО РЕДА НА ЧЛ.26 АЛ.2 ОТ ЗАКОНА НА НОРМАТИВНИТЕ АКТОВЕ

ПРОЕКТ ЗА ПРИЕМАНЕ НА
НАРЕДБА
ЗА УСЛОВИЯТА И РЕДА ЗА ОРГАНИЗИРАНЕ НА ПОЧАСОВИ, СЪБОТНО-НЕДЕЛНИ И СЕЗОННИ ДЕЙНОСТИ, КАТО ДОПЪЛНИТЕЛНА УСЛУГА ПО ОТГЛЕЖДАНЕ НА ДЕЦАТА В ОБЩИНСКА ДЕТСКА ГРАДИНА НА ТЕРИТОРИЯТА НА ОБЩИНА ЛЕТНИЦА

МОТИВИ:

1. Причини, налагащи приемането на подзаконовия нормативен акт:
Настоящата Наредба се приема на основание чл.68, (1) от Закона за предучилищното и училищното образование (ЗПУО). Тя определя условията и реда при които в общинските детски градини може да се организират почасови, съботно-неделни и сезонни дейности като допълнителна услуга по отглеждане на децата по желание на родителите .

2. Цели, които се поставят:
1. Създаване на подробно разписан и регламентиран административен ред по отношение изпълнението на чл. 68, ал. (1) от ЗПУО. 
2. Да се определят ясно, конкретни и еднакви условия и ред за организиране на почасови,  съботно-неделни и сезонни дейности, като допълнителна услуга по отглеждане на децата в общинската детска градина на територията на Община Летница, съобразно с нормативните актове от по - висша степен.
3. Прозрачност на управлението и предвидимост на развитието на предучилищното образование на територията на Община Летница.

3. Финансови и други средства, необходими за прилагането на новата уредба:
Проекта за приемане на Наредба за условията и реда за организиране на почасови, съботно-неделни и сезонни дейности, като допълнителна услуга по отглеждане на децата в общинска детска градина на територията на Община Летница не предвижда изразходването на финансови средства при прилагането и от страна на Община Летница. При необходимост от финансиране за изпълнение на Наредбата, средствата ще бъдат осигурени от общински/държавен бюджет или от външни източници. 
4. Очаквани резултати от прилагането, включително финансови, ако има такива:
1. Осъществена добра практика при организиране на почасови, съботно-неделни и сезонни дейности като допълнителна услуга по отглеждане на децата в общинската детска градина на територията на Община Летница, съобразно действащото законодателство.
2. Удовлетвореност на родителите на децата от Община Летница от възможността за ползване на почасови, съботно-неделни и сезонни дейности като допълнителна услуга по отглеждане на децата в общинската детска градина на територията на Община Летница.
3. Създадена добра организация за осъществяване на почасови, съботно-неделни и сезонни дейности през неучебно време.

5. Анализ за съответствие с правото на Европейския съюз:
Настоящият проект на Наредба не противоречи и на правото на Европейския съюз. Този проект е в съответствие с новия Закон за предучилищното и училищното образование в частта, касаеща обществените отношения, които се уреждат от проекта на общинската наредба. Във връзка с чл.26, ал.2 от Закона за нормативните актове, отразяващ задължението за публикуване на проекта за изменение/допълнение на нормативен акт с цел информираност на населението и прозрачност в действията на институциите, в 30-дневен срок – от 22.02.2017 г. до 24.03.2017 г. включително, от публикуване на настоящото на интернет страница на Община Летница, се приемат предложения и становища относно така изготвения проект на НАРЕДБА ЗА УСЛОВИЯТА И РЕДА ЗА ОРГАНИЗИРАНЕ НА ПОЧАСОВИ, СЪБОТНО-НЕДЕЛНИ И СЕЗОННИ ДЕЙНОСТИ, КАТО ДОПЪЛНИТЕЛНА УСЛУГА ПО ОТГЛЕЖДАНЕ НА ДЕЦАТА В ОБЩИНСКА ДЕТСКА ГРАДИНА НА ТЕРИТОРИЯТА НА ОБЩИНА ЛЕТНИЦА


Предложения и становища по проекта могат да бъдат подавани в деловодството на Община Летница в писмен вид, по пощата, на адрес: гр. Летница, бул.”България” № 19 - Център за услуги и информация, както и на имейл адрес: letnitsa@mail.bg























НАРЕДБА
за условията и реда за организиране на почасови, съботно-неделни и сезонни дейности, като допълнителна услуга по отглеждане на децата в общинска детска градина на територията на Община Летница

ГЛАВА ПЪРВА
Раздел I
Общи положения
Чл.1. С настоящата наредба се определят условията и реда за организиране на почасови, съботно-неделни и сезонни дейности, като допълнителна услуга по смисъла на чл.68, ал.1 от ЗПУО за отглеждане на деца в общинската  детска градина на територията на Община Летница.
Чл.2. Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование.
Чл.3. Предучилищното образование се осъществява при осигурена среда за учене чрез игра, съобразена с възрастовите особености и гарантираща цялостното развитие на детето, както и възможности за опазване на физическото и психическото му здраве.
Чл.4. В общинската детска градина се организират почасови, съботно-неделни и сезонни дейности като допълнителна услуга по отглеждане на децата по желание на родителите и при условия и по ред, определени с тази наредба.
Чл.5. Допълнителните услуги по отглеждане на деца в детската градина се заплащат при условия и по ред, определени с Наредбата за определяне и администриране на местните такси и цени на услугите на територията на община Летница

ГЛАВА ВТОРА
Организация на допълнителни дейности в детските градини

Раздел I
Организация на почасови дейности в детската градина
Чл.6. (1) Допълнителните почасови педагогически услуги (ДПУ) са образователни услуги извън Държавните образователни стандарти (ДОС).
(2)  Допълнителните услуги по отглеждане на децата се провеждат само като допълнителни форми на педагогическо взаимодействие, като се организират  в съответствие с програмната система и цялостната организация на деня в детската градина, и с интересите и потребностите на децата.
(3) Допълнителните услуги  се организират при заявено желание от родителите за деца, които посещават общинската детска градина.
Чл. 7. Не се допуска допълнителни почасови дейности да се провеждат за сметка на времето за почивка на децата.

Раздел II
Организация на съботно-неделни дейности в детската градина
Чл. 8. (1) В детска градина, може да се организират съботно-неделни дейности срещу заплащане, като допълнителна услуга по отглеждане на децата по желание на родителите/настойниците и при условията и реда определени от тази наредба.
(2) Групата е разновъзрастова и се сформира при наличие на минимален брой от 12 деца записани и заплатили съответна цена. В една група могат да се запишат не повече от 20 деца, ако децата са над 20 се сформира втора група.
(3) Съботно-неделни дейности се организират само за посещаващи детска градина деца на територията на община Летница. При приема в групата родителите представят документ от медицинското лице на детската градина, че детето е здраво и я посещава. 
(4) В съботно-неделните дейности на педагогическо взаимодействие се осигурява:
1. дейности по избор на детето;
2. условия и време за игра.
(5) Съботно-неделните дейностите по ал.1, могат да се прилагат в рамките на 4 (четири) астрономически часа на ден от 8,30 ч. до 12,30 ч.
(6) Родителите/настойниците, желаещи децата им да посещават съботно-неделни дейности заявяват желанието си писмено до директора на детската градина.
(7) За дейностите по ал.1 родителите/настойниците заплащат цена на услуга при условия и по ред, определени с Наредбата за определяне и администриране на местните такси и цени на услугите на територията на община Летница

Раздел III
Организация на сезонни дейности в детската градина
Чл. 9. (1) Като допълнителна дейност в детските градини могат да се организират  сезонни дейности за деца завършили IV подготвителна група и записани в първи клас, както и за деца, които през учебната година не са обхванати в детските градини на територията на Община Летница.
(2) Сезонни дейности се организират само в рамките на неучебното време от 01 юни до 31 август.
(3) Група се сформира при  наличие на минимален брой от 12 деца записани и заплатили съответната цена на услуга, съгласно §3 от преходните и заключителни разпоредби на настоящата наредба. 
(4) В сезонните дейности на педагогическо взаимодействие се осигурява:
1. дейности по избор на детето;
2. условия и време за игра.
(5) Сезонните дейностите по ал.1, могат да се прилагат в рамките на:
1. 4 (четири) астрономически часа на ден от 8,00 ч. до 12,00 ч.;
2. 8 (осем) астрономически часа на ден от 8,00 ч. до 16,00 ч.
(6) Родителите/настойниците, желаещи децата им да посещават сезонна дейност заявяват желанието си писмено до директора на детската градина от 20 до 25 число на предходния месец, за следващия месец като заплащат предварително цена на услуга при условия и по ред, определени с Наредбата за определяне и администриране на местните такси и цени на услугите на територията на община Летница
 (7) За дейностите по ал.1 родителите/настойниците се заплаща цена на услуга при условия и по ред, определени с Наредбата за определяне и администриране на местните такси и цени на услугите на територията на община Летница.
Чл.10. (1) Видовете дейности се определят от родителите, като техните желания се проучват веднъж преди началото на учебната година и веднъж преди началото на неучебното време (1 юни -14 септември) чрез анкети.
(2) Анкетните карти се разработват от директора според възможностите на детската градина и се приемат с решение на педагогическия съвет.
(3) След обработване на информацията педагогическият съвет взема окончателно решение за вида на дейностите и услугите, които ще се предоставят.
Чл. 11. (1) Директорът на детската градина създава организация за допълнителните услуги, като:
1. приема заявления по образец съгласно Наредба за условията и реда за записване, отписване и преместване на деца в детските градини на Община Ловеч, регистрира ги във входящия дневник на градината и ги съхранява в отделен класьор;
2. внася промени във вътрешните актове на детската градина, за създаване на конкретен регламент за време и място на провеждане;
3. възлага дейностите на конкретен учител от детската градина или на външни педагогически специалисти, които трябва да имат нужната правоспособност и квалификация и да отговарят на изискванията на чл. 215 от Закона за предучилищното и училищното образование;
4. съгласува с финансиращия орган, обществения съвет към детската градина и РУО допълнителните услуги.
(2) Когато детските градини са на делегиран бюджет, средствата за издръжка са за сметка на детската градина и събраните средства от такси и цени на услуги постъпват в него.
Чл. 12. Не се допуска провеждането на дейности, които:
1. противоречат на общоприетите норми и актове на Република България или са с верска, религиозна и политическа насоченост;
2. провеждат се от преподаватели без необходимото образование и квалификация, съобразно изискванията за заемане на учителска длъжност;
3. не са съгласувани с финансиращия орган, обществения съвет към детската градина и Регионалното управление на образованието.

Преходни и заключителни разпоредби
§ 1. Наредбата се приема на основание чл. 68, ал. 1 от Закона за предучилищното и училищното образование /ЗПУО/  и влиза в сила от дата на приемането й от Общински съвет – община Летница.
§ 2. Директорите на общинските детски градини:
1. Привеждат вътрешните актове на детската градина в съответствие с настоящата Наредба до …… 2017 година.
2. Внасят мотивирано предложение до Общински съвет – Летница за определяне на такси и цени на услугите, които са необходими за провеждане на дейностите.
3. Не допускат провеждане на дейности, свързани с допълнителни услуги  извън държавните образователни стандарти за сметка на бюджета на  детската градина, ако тя не е на делегиран бюджет.
§ 3. Копие от наредбата да бъде поставено на видно място в детската градина с цел запознаване на всички заинтересовани лица и осигуряване на публичност на дейностите на детската градина.
§ 4. За неуредени в настоящата Наредба въпроси се прилагат  реда и правилата на Закона за предучилищното и училищното образование и действащото законодателство на Република България.
[bookmark: _GoBack]§ 5. Настоящата наредба е приета с Решение № …. от ………. г., Протокол № …… на Общински съвет – Летница и влиза в сила три дни след датата на публикуването и на сайта на община Летница.





